AKT NORMATIV

Nr.101, datë 5.3.1999

PËR DISA SHTESA DHE NDRYSHIME NË LIGJIN NR.8449, DATË 27.01.1999 “ PËR KODIN DOGANOR TË REPUBLIKËS SË SHQIPËRISË”

Në mbështetje të nenit 101 të Kushtetutës së Republikës së Shqipërisë, me propozimin e Ministrisë së Financave, Këshilli i Ministrave , 

V E N D O S I :

Në ligjin nr.8449, datë 27.01.1999 “ Për Kodin Doganor të Republikës së Shqipërisë”, bëhen këto shtesa dhe ndryshime: 

1. Neni 7 ndryshohet si vijon:

“ Me autoritete doganore kuptohen autoritetet e ngarkuara me zbatimin e legjislacionit doganor, si dhe akteve të tjera ligjore dhe nënligjore zbatimin e të cilave i është ngarkuar këtyre autoriteteve.”

2.Në nenin 8, pika 1, shtohet shkronja “c” me këtë përmbajtje:

“c) të gjithë personat  e tjerë të njohur nga legjislacioni në fuqi.”

3. Në nenin 8, pika 2 shkronja “a” ndryshohet si vijon :

“a) në rastin e një personi fizik ose të personave të tjerë të përmendur në paragrafin 1(c), çdo person që rregullisht banon në Shqipëri.” 

4. Në nenin 8, pika 15, shkronja “d” fjala “shkatërrimi” zëvendësohet me fjalën “asgjësimi”.

5. Në nenin 8, pika 19 ndryshohet si vijon:

“Deklarues” do të thotë: personi që bën deklarimin në doganë me emrin e vet ose personi në emër të të cilit bëhet deklarimi në doganë.”

6. Në nenin 9 paragrafi IV, shfuqizohet.

7. Neni 10 ndryshohet si vijon:

“Orari i funksionimit të zyrave të Administratës Doganore përcaktohet në aktet nënligjore në zbatim të këtij Kodi.”

8. Në nenin 11, pika 3, shkronja “a”, fjala  “veprimeve” zëvendësohet me fjalën “formaliteteve”.

9. Në nenin 11, pika 3, shkronja “c” ndryshohet si vijon:

“parandalimin, verifikimin dhe luftën ndaj veprimtarisë kondrabandë, shkeljeve dhe trafikut të paligjshëm të mallrave të ndaluara;”.

10. Në nenin 11, pika 3, shkronja “e” ndryshohet si vijon:

“Përgatitjen dhe nënshkrimin e marrëveshjeve dhe konventave ndërkombëtare në fushën e doganave.”

11.Në nenin 11, pika 5 fjalët ”... për të verifikuar nëse cilësia, sasia dhe lloji i mallrave..., ndryshohet dhe zëvendësohet me fjalët “... për të verifikuar nëse cilësia dhe sasia e mallrave...”.

12. Në nenin 12, pika 1, fjalët “Përveç rasteve të forcave madhore, dhe me përjashtim të rregjimit...” ndryshohen dhe zëvendësohen me fjalët “Përveç rasteve të forcave madhore, plotësisht të dokumentuara, dhe me përjashtim të rregjimit...”.

13. Në nenin 12, pika 2 ndryshohet si vijon: 

“2. Drejtori i Përgjithshëm, duke bërë përjashtim nga rregulli i shprehur në paragrafin e mësipërm, kur rrethanat kërkojnë kryerje kontrollesh të veçanta, mund të vendosë që formalitetet doganore për disa kategori mallrash të përqëndrohen në zyrën doganore kufitare ose një a disa zyra doganore të brendshme”.

14. Neni 14 ndryshohet si vijon:

“1. Drejtori i Përgjithshëm emërohet me vendim të Këshillit të Ministrave, me propozim të Ministrit të Financave. Nëndrejtorët e Përgjithshëm të Doganave emërohen nga Ministri i Financave me propozim të Drejtorit të Përgjithshëm të Doganave.

2.Personeli i Administratës doganore, me përjashtim të personelit ndihmës, punësohet nëpërmjet një konkurimi publik, sipas procedurave të përcaktuara nga “Ligji për Shërbimin Civil” dhe akteve nënligjore në zbatim të tij, si dhe nga aktet nënligjore në zbatim të këtij Kodi dhe dispozita të tjera të posaçme që rregullojnë funksionimin e Drejtorisë së Përgjithshme të Doganave.

3. Personeli ndihmës punësohet me emërim nga Drejtori i Përgjithshëm i Doganave”.

15. Në nenin 15, pika 2, fjalët “në përputhje me…” ndryshohen dhe zëvendësohen me fjalët “Pa rënë  ndesh me…”.

16. Neni 16 ndryshohet si vijon:

“1. Personeli doganor i cili kryen kontrolle, verifikime dhe rikuperime të borxhit doganor, gjatë kryerjes së detyrave të tij ka të gjitha kompetencat e policisë gjyqësore vetëm në lidhje me zbatimin e legjislacionit doganor. Ata veprojnë në përputhje me legjislacionin në fuqi në këtë fushë.

2. Personeli doganor mban uniformën e shërbimit dhe sipas vendimit të Drejtorit të Përgjithshëm të Doganave mund të pajiset me armë. Në rastet kur, për nevoja të shërbimit, është e nevojshme të veprohet pa uniformë, personeli doganor duhet të paraqesë dokumentin e identifikimit lëshuar nga Drejtoria e Përgjithshme e Doganave.

3.Pajisja me armë dhe përdorimi i tyre nga punonjësit e doganës bëhet në përputhje me dispozitat në fuqi për armëmbajtjen dhe me rregullat e tjera mbi statusin e autoriteteve policore.

4.Personelit doganor i ndalohet të pranojë, drejtpërdrejt ose tërthorazi, shpërblime në para ose në natyrë për shërbimet doganore që kryen. Atij i ndalohet të ushtrojë çfarëdo lloj veprimtarie tregtare ose këshillimore, të papajtueshme me ushtrimin e veprimtarisë doganore.

5. Personeli doganor është i detyruar të ruajë sekretin profesional për të gjitha veprimtaritë që lidhen me ushtrimin e detyrës.

6. Pa rënë ndesh me dispozitat e parashikuara nga Kodi Penal, Drejtori i Përgjithshëm, mbi bazën e dispozitave në fuqi në këtë fushë, vendos masat disiplinore që duhet të merren në rastet e shkeljeve të këtij neni, sipas dispozitave në zbatim të këtij Kodi.”

17. Në nenin 21, pika 1, ndryshohet si vijon:

“Çdo person mund t’u kërkojë autoriteteve doganore informacion për zbatimin e legjislacionit doganor. Një kërkesë e tillë mund të refuzohet kur ajo nuk lidhet me një veprim importi ose eksporti që do të kryhet realisht.”

18. Në nenin 31, pika 1 fjalët “legjislacioni doganor mund të kërkojë...” ndryshohen dhe zëvendësohen me fjalët “autoritetet doganore mund të kërkojnë...”

19. Në nenin 37, pas paragrafit 2, shtohet një paragraf 2/1 me këtë përmbajtje:

“2/1. Asnjë shtesë nuk mund t’i bëhet çmimit realisht të paguar ose që duhet të paguhet në përcaktimin e vlerës doganore, përveç rasteve të përmendura në këtë nen”.

20. Në nenin 40, pika 2 ndryshohet si vijon:

“2. Duke anashkaluar nenet 34, 35 dhe 36, vlera doganore e mallrave që prishen shpejt, të cilat zakonisht dërgohen me konsenjacion me kërkesë të deklaruesit, mund të përcaktohet me procedurë të thjeshtuar”.

21. Në nenin 89, pika 1, fjalët “Në përputhje me...” zëvendësohen me fjalët “Pa rënë ndesh me ...”.

22. Në nenin 95, pika 1 ndryshohet si vijon:

“1. Kur kontrollohet vetëm një pjesë e mallrave të përfshira në deklaratën doganore, rezultati i kontrollit të pjesshëm merret i mirëqenë për të gjithë mallin e përfshirë në atë deklaratë. Megjithatë, deklaruesi mund të kërkojë kontroll të mëtejshëm të mallrave, nëse mendon që rezultatet e kontrollit të pjesshëm nuk janë të vlefshme për pjesën tjetër të mallit të deklaruar.”

23. Në nenin 165, pika 1, fjalët “Në përputhje me ...”zëvendësohen me fjalët “Pa rënë ndesh me ...”.

24. Në nenin 197 paragrafi I, shkronja “c” ndryshohet si vijon:

“c) të braktisen dhe të kalojnë në favor të buxhetit të shtetit sipas akteve ligjore në fuqi.”

25. Në nenin 197, pika 4 ndryshohet si vijon:

“4. Shpenzimet e asgjësimit ose të braktisjes nuk përballohen nga buxheti i shtetit.”

Në nenin 197(5) fjala “shkatërrim” zëvendësohet me “asgjësim”.

26. Në nenin 199, pika 2, shkronja “o” ndryshohet si vijon:

“o” mallrat e importuara me qëllim nxitjeje të tregtisë dhe reklamim aktiviteti;”.

27. Në nenin 211, pika 2 fjalët “Në përputhje me ...” zëvendësohen me fjalët “Pa rënë ndesh me...”

28. Në nenin 212, pika 1 ndryshohet si vijon:

“1. Kur parashikohet nga rregullat e adoptuara në përputhje me aktet nënligjore në zbatim të këtij Kodi, autoritetet doganore mund të pranojnë lloje garancish të ndryshme nga ato të përmenduara në nenin 208, kur këto sigurojnë në mënyrë të njëjtë pagesën e borxhit doganor.”

29. Në fillim të nenit 246, pika 1 shtohen fjalët “ Pa rënë ndesh me dispozitat në fuqi përsa i përket parashkrimit të një borxhi doganor dhe mosvjeljes të një borxhi të tillë...”

30. Në nenin 256, pika 2 ndryshohet si vijon:

“2. Pa rënë ndesh me përkufizimin mbi kontrabandën quhet kundërvajtje administrative doganore dhe dënohet si e tillë, çdo veprim ose mosveprim që bie ndesh me dispozitat e parashikuara në këtë Kod, në aktet nënligjore të tij dhe me dispozita të tjera në fuqi, me përjashtim të rasteve të fuqisë madhore.”

31. Në nenin 261, pika 1, fjalia e fundit ndryshohet si vijon:

“... Ky veprim ndëshkohet me një gjobë nga 30 000 lekë deri 100 000 lekë. Në rastet e diferencave në sasi përveç gjobës bëhet edhe konfiskimi i mallrave të padeklaruara dhe të gjetura në tepricë.”.   

32. Në nenin 265 shtohet një paragraf 2/1 me këtë përmbajtje:

“2/1. Në rast se diferenca e konstatuar është më e vogël ose e barabartë me 2% të sasisë së deklaruar ne secilën deklaratë, pasi janë zbritur nga kjo sasi edhe humbjet natyrore dhe teknike të parashikuara nga legjislacioni në fuqi në këtë fushë, nuk zbatohet asnjë sanksion.”

33. Në nenin 267, pika 2, shtohen fjalët: “Nuk zbatohet anjë sanksion kur diferenca në sasi nuk kalon 5%.”.

34. Në nenin 269, pika 2 shtohen fjalët:” Nuk zbatohet asnjë sanksion kur diferenca në sasi nuk kalon 5%”.

35. Në kapitullin VIII, kreu 4, titulli ndryshohet si vijon:”Sanksionet që zbatohen për kondrabandën”. 

36. Në nenin 281, pika 1, ndryshohet si vijon:

“1. Kondrabanda e parashikuar në nenin 256, paragrafi 3 dhe e përcaktuar në nenet 276 deri 280, ndëshkohet me gjobë nga dy deri në dhjetëfishin e shumës së detyrimeve doganore që duhen paguar për mallrat që janë objekt shkeljeje, pavarësisht nga ndëshkimi i parashikuar në Kodin Penal.”.

37. Pas nenit 281, shtohet neni 281/1 me këtë përmbajtje:

“Neni 281/1

Në rastet e përsëritjes së kondrabandës, sanksioni i zbatuar për çdo rast nuk mund të jetë më i ulët se ai i mëparshmi.

Kondrabanda e mbetur në tentativë dënohet si kondrabanda e konsumuar.”

38. Pas nenit 281/1 shtohet neni 281/2 me këtë përmbajtje:

 “Neni 281/2

Kundravajtësi përveç ndëshkimit administrativ, për kondrabandën, të parashikuara nga ky Kod i nënshtrohet edhe ndjekjes penale në përputhje me dispozitat e Kodit Penal.”

39. Neni 293, ndryshohet si vijon:

1.“Autoritetet doganore kanë të drejtë të ndalojnë personat që dyshohen se kanë kryer ose kryejnë kondrabandë. Ky ndalim mund të kthehet në arrest vetëm në përputhje me dispozitat e Kodit të Procedurës Penale.

2.Kur personi lirohet në përputhje me nenin 293, pika 2, dosja përkatëse së bashku me vendimin për zgjidhjen e çështjes në rrugë administrative u dërgohen, brenda 24 orësh, autoriteteve gjyqësore kompetente.”

40. Në nenin 294, pika 2, ndryshohet si vijon:

“2. Informacioni mund të merret ose kërkohet në vendet ku kryhen veprimtari prodhuese, shërbimi dhe tregtare, si dhe kudo ku ruhen shkresa dhe dokumente të tjera në lidhje me mallrat që janë objekt i shkeljeve doganore. Për të mbledhur informacion për shkeljet doganore, punonjësit e doganës mund të përgjojnë biseda ose komunikime, në përputhje me dispozitat e Kodit të Procedurës Penale.

41. Në nenin 296, në shkronjën “b”, fjalët “Këshilli i Ministrave “ ndryshohet dhe zëvendësohet me fjalët “Ministri i Financave.”.

42. Në nenin 297, bëhen këto ndryshime :

- pika 3 shfuqizohet.

- në paragrafin III, pika 1, 2, 3, 4, 5 dhe 6  ndryshohen përkatësisht me pikat 5, 6, 7, 8, 9  dhe 10 të paragrafit të II-të. 

43. Neni 298, ndryshohet si vijon:

“ Ngarkohet Këshilli i Ministrave që në periudhën e ndërmjetme nga miratimi i këtij Kodi  në Kuvend deri në ditën e hyrjes në fuqi, të miratojë aktet nënligjore në zbatim të këtij Kodi.

44. Neni 299 ndryshohet si vijon: “Ky ligj hyn në fuqi me datën 15.4.1999”.

Ky akt normativ ka fuqinë e ligjit, hyn në fuqi menjëherë dhe i shtrin efektet e tij duke filluar nga data 15.4.1999.

